พาหลานๆมาทานไก่ทอด เคเอฟซีค่ะ ส่วนตัวแล้วไม่ค่อยจะได้มาทานนัก จะเน้นเป็นพวกไก่ย่าง ข้าวเหนียว ส้มตำมากกว่า อิอิ... 
     
     เคเอฟซีสาขานี้อยู่ในห้างบิ๊กซีคลองสามค่ะ เดินเข้าประตูทางเข้าห้างมา ร้านจะอยู่ทางด้านขวามือเรา อยู่มุมริมในสุดค่ะ ติดกับ ธนาคารกรุงเทพ ร้านเปิดตั้งแต่เวลา10.00-21.00 น.ค่ะ
     ร้านเคเอฟซีสาขานี้บริเวณภายในร้านกว้างขวางใช้ได้เลย มีโต๊ะนั่งให้เลือกเยอะอยู่ค่ะ ช่วงที่ไปคนไม่แน่นดี ไม่ต้องต่อคิว ไปถึงก็ได้สั่งเลยทันที สาขานี้ชอบตรงคนไม่พลุกพล่าน ทำให้ได้บรรยากาศในการรับประทาน(แทะไก่) ฟิน!! เลย พอทานกันเสร็จแล้วก็ยังมีเวลานั่งเพลินๆกันต่ออีกนานเลยค่ะ ก่อนจะกลับก็ซื้อทาร์ตไข่ใส่กล่องกลับไปทานที่บ้านด้วยค่ะ 

    เท้าความหลังนิดนึงเกี่ยวกับเคเอฟซี ได้ข้อมูลมาว่าเคเอฟซีเริ่มเข้ามาในประเทศไทยเมื่อปี พ.ศ. 2527 โดยกลุ่มเซ็นทรัล โดยมีสาขาแรกอยู่ที่ห้างเซ็นทรัลลาดพร้าว ต่อมาได้มีการเปลี่ยนเจ้าของกิจการบริษัทแม่มาเป็นบริษัท PepsiCo ซึ่งได้ดึงเครือเจริญโภคภัณฑ์มา ร่วมดำเนินกิจการในประเทศไทยด้วย เมื่อมีการเปลี่ยนแปลงโครงการการบริหารโดยมีเจ้าของหลักเป็นบริษัทยัม แบรนด์ส อิงค์ ในประเทศไทยจึงเปลี่ยนชื่อมาเป็นบริษัทยัมประเทศไทย

   ปัจจุบันเคเอฟซีมีสาขา 300 กว่าแห่ง ครอบคลุมเกือบทุกจังหวัดทั่วประเทศ ในส่วนสินค้าของทางด้าน KFC นั้น หลักๆ ก็คือไก่ทอด ซึ่งในประเทศไทยนั้น ไก่ที่นำมาใช้ มาจากบริษัท ซีพีเอฟ โดยที่กระบวนการผลิตอาหารของซีพีเอฟ ในทุกขั้นตอนการผลิตจะมีการควบคุมคุณภาพอย่างเข้มงวด และที่สำคัญ ซีพีเอฟ เป็นบริษัทแรกนอกเขตยุโรปที่ได้รับการรับรองมาตรฐานตามหลักสวัสดิภาพสัตว์  ซึ่งสามารถที่จะมั่นใจได้ว่า ไก่ทอดของร้าน KFC เป็นไก่ทอดที่มีมาตรฐาน และคุณภาพ 